નાગર ચકલો એ માત્ર નાગરોની જ જાગીર બની ન રહેતો પણ માત્ર નાગર જ્ઞાતિના જ નહીં પણ શહેરની કોઈ પણ જ્ઞાતિનો મુખ્ય પ્રસંગ હોય તેની નોંધ નાગર ચકલામાં લેવાતી જ. કોઈ પણ ધાર્મિક પ્રસંગ હોય, તાજિયા હોય કે જૈન સમાજના પર્યુષણનો વરઘોડો હોય કે દીક્ષાનો વરઘોડો હોય, કે પછી તે કોઈના લગ્નનો વરઘોડો હોય, ચૂંટણીના પ્રચારનું કે વિજયનું સરઘસ, પાલખી કે શોભાયાત્રા આ બધાનું નાગર ચકલામાં પસાર થવાનું જાણે ફરજિયાત રહેતું. કોઈ પણ પ્રસંગની યોગ્ય કદર કરી શકે એ માટે યોગ્ય પ્રેક્ષક સમુદાય નાગર ચકલામાં જ મળી રહેતો, નાગર ચકલાનું પ્રમાણપત્ર આખરી લેખાતું. એ જમાનામાં નાગર સમાજ નાગર ચકલાની અદબ પણ એના મોભાને અનુરૂપ રહે એમ જાળવતો, નાગર ચકલામાંથી ખુલ્લે માથે કોઈ પસાર થતું નહીં, સમાજને અનુરૂપ પહેરવેશ પહેરીને જ નાગર ચકલામાંથી પસાર થવાય. સજોડે નાગર ચકલામાંથી પસાર થવાય નહીં, પસાર થવું જરૂરી બને તો કેટલુંક અંતર રાખીને પસાર થવાતું. સ્ત્રીવર્ગ માથે ઘૂંઘટ તાણી ને જ પસાર થતી.